32006D0674
L 276/80
JURNALUL OFÍCIAL AL UNIUNII EUROPENE
DECIZIA COMISIEI
din 6 octombrie 2006
de modificare a anexelor I și II la Decizia 2002/308/CE de stabilire a listelor cu zonele și fermele piscicole autorizate în ceea ce privește septicemia hemoragică virală (SHV) sau necroza hematopoietică infecțioasă (NHI) sau ambele boli
[notificată cu numărul C(2006) 4362]
(Text cu relevanță pentru SEE)
(2006/674/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/67/CEE a Consiliului din 28 ianuarie 1991 privind condițiile de sănătate animală care reglementează introducerea pe piață a animalelor și a produselor de acvacultură (1), în special articolele 5 și 6,
întrucât:
(1)
Decizia 2002/308/CE (2) a Comisiei stabilește listele zonelor autorizate și fermelor piscicole autorizate situate în zone neautorizate, în ceea ce privește anumite boli ale peștilor.
(2)
Danemarca, Germania și Italia au prezentat Comisiei documentele justificative în vederea obținerii, pentru anumite ferme situate pe teritoriul lor, a statutului de ferme autorizate situate în zone neautorizate, în ceea ce privește septicemia hemoragică virală (SHV) și necroza hematopoietică infecțioasă (NHI). Documentele furnizate demonstrează că aceste ferme îndeplinesc cerințele articolului 6 din Directiva 91/67/CEE. În consecință, acestea se califică pentru statutul de ferme autorizate situate într-o zonă neautorizată și ar trebui adăugate în lista fermelor autorizate.
(3)
Italia și Regatul Unit au comunicat prezența SHV în zone considerate până atunci ca indemne de această boală. Cu toate acestea, zonele respective rămân indemne de NHI. Prin urmare, ar trebui ca aceste zone să nu mai fie prevăzute de Decizia 2002/308/CE ca fiind indemne de SHV.
(4)
Germania și Italia au notificat prezența SHV și, respectiv, NHI în ferme considerate până atunci ca indemne de aceste boli. Prin urmare, ar trebui ca aceste ferme să nu mai fie prevăzute de Decizia 2002/308/CE ca fiind indemne de boala în cauză.
(5)
Germania a notificat că una dintre fermele situate în Schleswig-Holstein și-a încetat activitatea. Prin urmare, ar trebui ca această fermă să nu mai fie prevăzută în anexa II la Decizia 2002/308/CE.
(6)
Decizia 2003/634/CE a Comisiei (3) aprobă și enumeră programele prezentate de statele membre în vederea obținerii statutului de zone autorizate și ferme autorizate în ceea ce privește SHV și NHI.
(7)
Cipru și Italia au notificat că anumite programe aprobate prin Decizia 2003/634/CE au fost finalizate. Documentele furnizate de Cipru demonstrează că toate zonele continentale situate pe teritoriul său se califică pentru statutul de zone autorizate și, prin urmare, ar trebui înscrise în lista zonelor respective. Documentele furnizate de Italia demonstrează că o fermă situată pe teritoriul său se califică pentru statutul de fermă autorizată situată într-o zonă neautorizată și, prin urmare, ar trebui înscrisă în lista fermelor respective.
(8)
În consecință, Decizia 2002/308/CE ar trebui să se modifice.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2002/308/CE se modifică după cum urmează:
1.
Anexa I se înlocuiește cu textul anexei I la prezenta decizie.
2.
Anexa II se înlocuiește cu textul anexei II la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 6 octombrie 2006.